Ingeborg Lyche

Ingeborg Bertha Lyche (født Aas 7. august 1910 i Østre Toten, død 7. januar 1990) var en norsk embedskvinne, lærer og forfatter. Hun var direktør for Norsk kulturråd i 11 år fra statsinstitusjonens etablering i 1966, og ble utnevnt til ridder av 1. klasse av St. Olavs Orden.

Liv og virke 
Hun tok i 1928 examen artium på Vahl skole i Oslo, hvor hennes far på denne tiden var rektor, mens moren var lektor ved Aars og Voss skole. Etter studieopphold i Frankrike (1930) og Storbritannia (1935) fullførte hun i 1935 cand.mag. 
Hun tok pedagogisk seminar i 1936.

Etter fullført utdannelse underviste hun blant annet ved Oslo katedralskole (1938-1939) og Norsk korrespondanseskole (NKS, 1937-1943). Under andre verdenskrig, i perioden 1943-1945, arbeidet hun med brevsensur ved legasjonen i Stockholm og ved chifferkontoret ved Utenriksdepartementet i London. I årene 1945-1950 var hun avdelingssjef ved NKS. I 1950 ble hun byråsjef i Kirkedepartementet, ved avdelingen for kunst- og kulturarbeid.

Lyche medvirket til det forberedende arbeidet før opprettelsen av statsinstitusjonen Norsk kulturråd, og var dets leder fra stiftelsen i 1966 til 1977. Kulturrådets identitet var i denne perioden uløselig knyttet til hennes person. Hun sto for en omfattende revitalisering og nyskaping innenfor norsk nulturliv. Etter at hun forlot Kulturrådet, arbeidet hun et par år som underdirektør i Kulturdepartementet.

Hun var i årene 1954-1966 formann i styret for Statens filmsentral, og i 1953-1965 viseformann i Statens brevskoleråd. Hun utga blant annet bøkene Adult Education in Norway (2. utgave 1964) og Promoting the Arts in Norway (1966), og var redaktør for diktantologien Sangen om høsten (1984).

Hun ble i 1977 utnevnt til ridder av 1. klasse av St. Olavs Orden, og var også kommandør av Finlands løves orden og kommandør av Nordstjerneordenen.

Familie 
Ingeborg Lyche var datter av rektor Reidar Anton Aas (1877–1952) og lektor Antonette («Nan») Elise Rasmussen (1877–1946). Hun ble i 1933 gift med programredaktør Karl Jakob Castrén Lyche (1903–1971). Ekteskapet ble oppløst i 1960.

Bibliografi 
 1964: Adult Education in Norway (2. utgave, 1. utgave 1957) 
 1966: Promoting the Arts in Norway
 1974: Nordic cultural cooperation
 1976: Norsk kulturfond
 1978: Samarbeidskomiteen for Ibsen-jubileet 1978
 1980: Folkeakademienes landsforbund 75 år
 1984: Sangen om høsten (redaktør)
 1984: Ord av Ludvig Holberg (redigert av Ingeborg Lyche)

Verv 
 1949-1951: Formann i Norsk seksjon av Internasjonal kvinneliga for fred og frihet
 1952-1955: Statens representant i styret for Folketeatret.
 1954-1967: Medlem av Norsk-fransk kulturkommisjon
 1954-1966: Formann i Statens Filmsentral
 1955-1971: Medlem av Nordisk kulturkommisjonsavdeling for kunst og folkeopplysning
 1961-1965: Medlem av UNESCO's International Committee for the Advancement of Adult Education
 1963-1966: Formann i 3. seksjon av kulturkommisjonsavdeling for kunst og folkeopplysning
 1966-1982: Styremedlem i H. C. Houens legat
 1969-1971: Formann i Den norske avdeling av kulturkommisjonsavdeling for kunst og folkeopplysning
 1976-1981: Styremedlem i Fritt Ord
 1976-1981: Formann i Rådet for Ernst G. Mortensens stiftelse
 1977-1983: Viseformann i Foreningen Norden
 1979-1984: Styreformann i Statens Operahøgskole

Ordener og utmerkelser 
 Ridder av 1. klasse av St. Olavs Orden
 Kommandør av Finlands løves orden
 Kommandør av Nordstjerneordenen

Referanser

Kilder

Eksterne lenker 
 Norsk biografisk leksikon: Ingeborg Lyche, besøkt 3/6 2020.

Norske politikere
Norske forfattere
Norske sakprosaforfattere
Norske pedagoger
St. Olavs Orden
Finlands løves orden
Nordstjerneordenen
Personer fra Østre Toten kommune